สวัสดีค่ะหนูอยากสอบถามว่า หนูไม่เคยกินยาคุมแบบรายเดือนหนูกินแต่แบบฉุกเฉินแล้วเมื่อคืนหนูกินแบบรายเดือน 1 เม็ดเพิ่งเริ่มแผงแรก แล้วหนูเผลอหลั่งในจะมีสิทธิ์ท้องไหมคะ แล้วหนูสามารถกินยาคุมฉุกเฉินป้องกันไว้ได้ไหมคะ
สวัสดีค่ะ โดยปกติ ในการทานยาคุมกำเนิดแผงแรก ต้องเริ่มทานภายใน 1-5 วันนับจากวันแรกที่มีประจำเดือนมา ยาคุมจึงจะออกฤทธิ์ในการป้องกันการตั้งครรภ์ได้ทันที แต่หากไม่ได้เริ่มทานยาคุมภายใน 1-5 วันนับจากวันแรกที่มีประจำเดือนมา ต้องทานต่อเนื่องไปอย่างน้อย 7 วัน ก่อนที่จะมีเพศสัมพันธ์ เพื่อให้ยาคุมได้เริ่มออกฤทธิ์ในการป้องกันการตั้งครรภ์ก่อนค่ะดังนั้น หากไม่ได้เริ่มทานยาภายใน 1-5 วันนับจากวันแรกที่มีประจำเดือนมา แล้วเพิ่งทานไปเพียง 1 เม็ด แล้วได้มีเพศสัมพันธ์ ก็จะมีโอกาสตั้งครรภ์ได้ ดังนั้น ก็ควรทานยาคุมฉุกเฉินป้องกันไว้ด้วยค่ะ อย่างไรก็ตาม ยาคุมฉุกเฉินก็ไม่ได้มีประสิทธิภาพที่ดีนัก ดังนั้น โอกาสในการตั้งครรภ์ก็อาจยังมีได้ค่ะหลังจากนี้ ก็ควรพยายามทานยาคุมให้ตรงเวลา ไม่ควรลืมทานยา ยาคุมก็จะช่วยป้องกันการตั้งครรภ์ได้มากกว่า 99% และก็ไม่จำเป็นต้องใช้ยาคุมฉุกเฉินต่อไปอีก เพราะยาคุมฉุกเฉินนั้นมีประสิทธิภาพต่ำกว่ายาคุมกำเนิด จึงไม่ได้ช่วยเพิ่มประสิทธิภาพในการป้องกันการตั้งครรภ์ ในทางตรงข้าม อาจทำให้ได้รับผลข้างเคียงเพิ่มมากขึ้นโดยไม่จำเป็น การจะทานยาคุมฉุกเฉินนั้น จะทานในกรณีที่มีการลืมทานยาคุมกำเนิดตั้งแต่ 2 วันขึ้นไปค่ะ